# Casino Royale (film, 1967)

| Casino Royale |
| --- |
| David Niven kao Sir James Bond na promotivnoj fotografiji za *Casino Royale* |
| Režija | Ken Hughes John Huston Joseph McGrath Robert Parrish Val Guest Richard Talmadge *(van špice)* |
| Producent | Charles K. Feldman Jerry Bresler |
| Scenario | Wolf Mankowitz John Law Michael Sayers |
| Predložak | *Casino Royale*; autor: Ian Fleming |
| Uloge | Peter Sellers Ursula Andress David Niven Woody Allen Joanna Pettet Orson Welles Daliah Lavi |
| Muzika | Burt Bacharach |
| Fotografija | Jack Hildyard Nicolas Roeg John Wilcox |
| Montaža | Bill Lenny |
| Studio | Famous Artists Productions |
| Distribucija | Columbia Pictures |
| Premijera | 13. aprila 1967 (1967-04-13) (*London*) |
| Trajanje | 131 min. |
| Zemlja |  Ujedinjeno Kraljevstvo  Sjedinjene Države |
| Jezik | engleski |
| Budžet | 12 mil. $ |
| Bruto prihod | 41,7 mil. $ |

Casino Royale je britansko-američka špijunska filmska komedija snimljena 1967. godine u režiji Kena Hughesa, Johna Hustona, Josepha McGratha, Roberta Parrisha, Vala Guesta i Richarda Talmadgea, poznat kao prvi od dva filma o Jamesu Bondu napravljena izvan službene serije, ali i po tome što se smatra najgorim ostvarenjem o Jamesu Bondu.

Predstavlja vrlo slobodnu adaptaciju romana *Casino Royale* Iana Fleminga. Radnja prikazuje kako ostarjelog Jamesa Bonda (čiji lik tumači David Niven) bivši šefovi i kolege nagovore da prekine svoju mirovinu kako bi se obračunao sa kriminalnom organizacijom SMERSH i jednim od njenih glavešina po imenu Le Chiffre (čiji lik tumači Orson Welles). Uz samog Bonda protagonisti su i njegovi kolege i rodbina koji također nose ime "James Bond" kako bi pokušali što uspješnije zavarati konkurenciju.

Casino Royale je predstavljao prvi roman iz originalne serije knjiga i prvi je bio ekraniziran još 1954. godine kao epizoda američke TV-serije *Climax!*. Producent Charles K. Feldman, koji je nakon toga dobio autorska prava, nekoliko ga je godina pokušavao ekranizirati, ali je u tome poteškoće stvorila svađa s producentom Albertom Broccolijem koji je sa filmom *Dr. No* 1962. godine pokrenuo vlastitu i uspješnu seriju filmova. Feldman je na kraju odlučio film snimiti sam; usprkos toga nije imao problema pri pronalaženju uglednih imena za projekt, a što je uključivalo i scenarista Bena Hechta čiji je originalni scenario zamislio "ozbiljnu" ekranizaciju. Hechtova smrt, ali i drugi problemi, ali i prije svega izuzetna popularnost Bondovih filmova je na kraju Feldmana i druge producente potakla da umjesto ozbiljnog filma snime parodiju. Film je uspio okupiti jednu od najimpresivnijih glumačkih postava u historiji Bonda, uključujući brojne zvijezde u cameo ulogama. Sa druge strane, snimanje su od samog početka mučili strahoviti problemi, prije svega uz međusobne svađe scenarista, producenata i glumaca, pri čemu su se posebno isticali Welles i Peter Sellers (koji glumi Eveylnea Tremblea, stručnjaka za bakaru i jednog od alternativnih Bonodva); Sellers je na kraju jednostavno napustio set, pri čemu različiti izvori navode da je bio otpušten odnosno otišao vlastitom voljom. *Casino Royale* je na kraju dosegao za tadašnje prilike astronomski budžet od 12 miliona dolara, a korištenje nekoliko režisera, odnosno problemi sa održavanjem ekipe su doveli do toga da u mnogo čemu funkcionira kao svojevrsni omnibus film sa cjelinama koje nemaju mnogo veze.

Iako su problemi *Casino Royale* izazvali brojne usporedbe s *Kleopatrom*, film je ipak uspio ostvariti više nego solidan komercijalan uspjeh. Neki su to tumačili da je njegov kaotični i besmisleni sadržaj u mnogo čemu odražavao nihilistički i antiestablishmentski stav mlade publike, dok je Welles to tumačio time da se na plakatu nalazila gola tetovirana djevojka. Naslovna tema Herba Alperta je postala veliki hit, slično kao i pjesma *Look of Love* Burta Bacharacha, koja je postala jedna od najpoznatijih pop pjesama svog vremena. Kritičari su, međutim, prema filmu pokazali daleko manje naklonosti te su ga proglasili katastrofom, a sličan stav se zadržao i danas.

*Casino Royale* je godine 2006. ponovno ekraniziran, ovaj put kao "ozbiljan" špijunsko-akcioni film, odnosno dio "rebootane" službene serije sa Danielom Craigom u glavnoj ulozi.

## Uloge

* David Niven ... Sir James Bond
* Peter Sellers ... Evelyn Tremble/James Bond 007
* Ursula Andress ... Vesper Lynd/007
* Orson Welles ... Le Chiffre
* Woody Allen ... Dr. Noah/Jimmy Bond
* Barbara Bouchet ... Miss Moneypenny
* Deborah Kerr ... Agent Mimi/Lady Fiona McTarry
* Jacqueline Bisset (navedena Jacky Bisset) ... Giovanna Goodthighs
* Joanna Pettet ... Mata Bond
* Daliah Lavi ... Zarobljaviač
* Terence Cooper ... Coop
* Bernard Cribbins ... Carlton Towers
* Ronnie Corbett ... Polo
* Anna Quayle ... Frau Hoffner .
* John Huston ... M/McTarry
* William Holden ... Ransome
* Charles Boyer ... LeGrand
* Geoffrey Bayldon ... *Q*

## Vanjske veze

* *Casino Royale* na sajtu IMDb